ΠΡΟΣΩΡΙΝΗ ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ για την υλοποίηση του κοινοτικού προγράμματος δράσης σχετικά με την παρακολούθηση της υγείας στο πλαίσιο της δράσης στον τομέα της δημόσιας υγείας (1997-2001) (Απόφαση 1400/97/ΕΚ του Ευρωπαϊκού Κοινοβουλίου και του Συμβουλίου)

ΠΙΝΑΚΑΣ ΠΕΡΙΕΧΟΜΕΝΩΝ

1. Συνοπτική παρουσίαση

2. Εισαγωγή

3. Στόχοι του προγράμματος

4. Συνοχή και συμπληρωματικότητα

5. Αποτελεσματικότητα και επίτευξη των στόχων

6. Παρακολούθηση

7. Προσαρμογές

8. Αποσπάσματα της έκθεσης των εμπειρογνωμόνων για τα τρία προγράμματα

8.1. Σχετικά με την παρακολούθηση της υγείας η Επιτροπή πρέπει:

8.2. Σχετικά με τη διαδικασία της διοίκησης και της διαχείρισης:

9. Χρηματοδοτούμενα σχέδια και προϋπολογισμός

1. Συνοπτική παρουσίαση

Το κοινοτικό πρόγραμμα δράσης σχετικά με την παρακολούθηση της υγείας εγκρίθηκε από το Ευρωπαϊκό Κοινοβούλιο και το Συμβούλιο στις 30 Ιουνίου 1997 και άρχισε να ισχύει το ίδιο έτος. Γενικός σκοπός του προγράμματος είναι να συμβάλει στον καθορισμό κοινοτικού συστήματος για την παρακολούθηση της υγείας. Ο σκοπός αυτός προσδιορίζεται με μία σειρά επιμέρους στόχων και δραστηριοτήτων που παρουσιάζονται σε τρεις άξονες: καθορισμός κοινοτικών δεικτών για την υγεία, συγκρότηση κοινοτικού δικτύου διάδοσης των δεδομένων για την υγεία, αναλύσεις και εκθέσεις.

Το κοινοτικό σύστημα για την παρακολούθηση της υγείας θα παράγει συγκρίσιμα στοιχεία για την υγεία και τη συμπεριφορά του πληθυσμού όσον αφορά την υγεία, για τις ασθένειες και τα συστήματα υγείας. Θα βασίζεται σε πανευρωπαϊκούς δείκτες που θα έχουν εγκριθεί από κοινού όσον αφορά τον ορισμό τους, τη συλλογή τους και τη χρήση τους.

Αυτή η ενδιάμεση έκθεση αξιολόγησης καλύπτει την περίοδο υλοποίησης 1997 έως 1999 και βασίζεται σε εξωτερική αξιολόγηση.

Το πρόγραμμα είναι συμβατό με άλλες κοινοτικές πρωτοβουλίες, για παράδειγμα το πρόγραμμα πλαίσιο για τις στατιστικές πληροφορίες, τα σχέδια στον τομέα της τηλεματικής ανταλλαγής στοιχείων μεταξύ των δημόσιων διοικήσεων (IDA) και το άλλο πρόγραμμα για τη δημόσια υγεία που περιλαμβάνει μια πτυχή για την παρακολούθηση της υγείας. Ο συνδυασμός της δράσης με το πρόγραμμα πλαίσιο για την έρευνα, την τεχνολογική ανάπτυξη και την επίδειξη πρέπει να βελτιωθεί.

Στην έκθεση εξωτερικής αξιολόγησης αναφέρεται ότι οι στόχοι όπως περιγράφονται στην απόφαση 1400/97/EK καλύπτονται ήδη από το 60% των ενεργειών που υποστηρίζονται μέχρι σήμερα από το πρόγραμμα. 15 από τα 19 σχέδια που υποστηρίζονται στην περίοδο αναφοράς, καλύπτουν διάφορες πτυχές που αφορούν τη θέσπιση δεικτών για την υγεία στην Κοινότητα. Η επιτροπή του προγράμματος έλαβε υπόψη τη γνώμη των κρατών μελών. Τα ετήσια προγράμματα εργασίας και ένας κατάλογος των σχεδίων που επιλέγονται ετησίως, διαβιβάστηκαν στο Ευρωπαϊκό Κοινοβούλιο. Η παρακολούθηση των ειδικών ενεργειών διεξάγεται από τις υπηρεσίες της Ευρωπαϊκής Επιτροπής. Έχουν γίνει ορισμένες προσαρμογές κατά την περίοδο υλοποίησης ώστε να εξασφαλιστεί η αποτελεσματικότητα του προγράμματος. Χρειάζεται συζήτηση για τον ορισμό, τα χαρακτηριστικά και τα όρια ενός συστήματος για την παρακολούθηση της υγείας στην Κοινότητα.

2. Εισαγωγή

Ύστερα από την έγκριση του κοινοτικού προγράμματος δράσης για την παρακολούθηση της υγείας από το Ευρωπαϊκό Κοινοβούλιο και το Συμβούλιο, η Επιτροπή υποβάλει παρακάτω μια προσωρινή έκθεση σχετικά με την περίοδο υλοποίησης 1997 έως 1999. Σχέδια έγιναν δεκτά το 1998 και το 1999, τα περισσότερα από τα οποία έχουν διετή διάρκεια. Λάβαμε την έκθεση εξωτερικής αξιολόγησης μόλις το Νοέμβριο του 2001 και με βάση αυτή την έκθεση συντάχθηκε η παρούσα έκθεση. Λόγω της επέκτασης του προγράμματος, η τελική αξιολόγηση δεν θα υποβληθεί πριν από τον Ιούνιο του 2004.

Σε αυτή την έκθεση η Επιτροπή υπογραμμίζει το βαθμό συνοχής και συμπληρωματικότητας που έχει επιτευχθεί μεταξύ του παρόντος προγράμματος και άλλων σχετικών κοινοτικών πολιτικών, προγραμμάτων και πρωτοβουλιών. Για να αυξηθεί η αξία και ο αντίκτυπος του προγράμματος, η Επιτροπή έχει προχωρήσει σε αξιολόγηση των ενεργειών που έχουν γίνει σύμφωνα με το άρθρο 7, παράγραφος 2 της απόφασης. Δόθηκε ιδιαίτερη προσοχή στην αποτελεσματικότητα και την επίτευξη των στόχων των ληφθέντων μέτρων. Για το σκοπό αυτό, η Επιτροπή βασίστηκε στις γνώμες μιας ομάδας ανεξάρτητων εμπειρογνωμόνων. Η Ευρωπαϊκή Επιτροπή σχολιάζει επίσης τις προσαρμογές, οι οποίες κρίθηκαν απαραίτητες υπό το φως των πληροφοριών που συγκεντρώθηκαν.

3. Στόχοι του προγράμματος

Η απόφαση 1400/97/ΕΚ, που βασίζεται στον πρώην άρθρο 129 της συνθήκης (σημερινό άρθρο 152 της συνθήκης) καλύπτει ένα ευρύ φάσμα γενικών και επιμέρους στόχων. Ο γενικός στόχος του προγράμματος είναι η συμβολή στη θέσπιση κοινοτικού συστήματος παρακολούθησης της υγείας.

Ο γενικός στόχος ορίζεται σε έναν αριθμό στόχων και δραστηριοτήτων με βάση τρεις άξονες:

Α: Καθορισμός κοινοτικών δεικτών για την υγεία

Β: Συγκρότηση κοινοτικού δικτύου διανομής των δεδομένων για την υγεία

Γ: Αναλύσεις και εκθέσεις

Οι περισσότερες από τις υποστηριζόμενες ενέργειες συνδέονται με τον άξονα Α. Από τα 19 σχέδια που υλοποιήθηκαν κατά την περίοδο της αξιολόγησης (1997-1999). Τα 15 αφορούν διαφορετικές πτυχές των δεικτών και καταλήγουν σε συστάσεις είτε όσον αφορά τους δίεκτες σε τομείς όπως η ψυχική υγεία, οι προσδοκίες σχετικά με την υγεία, η διατροφή ή σε βελτιώσεις όσον αφορά τη συλλογή των δεδομένων σχετικά με τους εν λόγω δείκτες. Συγκροτήθηκε ένα πρώτο σύνολο δεικτών της Ευρωπαϊκής Κοινότητας για την υγεία, το οποίο αποτελεσε αντικείμενο ευρείας διάδοσης. 4 σχέδια αφορούν τις αναλύσεις και τις εκθέσεις, όπως η έκθεση για την κατάσταση της υγείας στην Ευρώπη και η έκθεση για την αξιολόγηση της τεχνολογίας στον τομέα της υγείας. Στόχος πριν από την ολοκλήρωση του προγράμματος ίεναι να συνεχιστούν οι εργασίες σχετικά με τους ειδικούς δείκτες ώστε να συμπληρωθεί ο κατάλογος των δεικτών της Ευρωπαϊκής Κοινότητας για την υγεία που θα αποτελέσει τη βάση του ευρωπαϊκού συστήματος για την παρακολούθηση της υγείας. Επιπλέον, το πρόγραμμα θα υποστηρίξει την εκπόνηση τακτικών εκθέσεων για την κατάσταση της υγείας στην Ευρώπη, π.χ. της ψυχικής ή της διατροφικής υγείας. Ο άξονας B καλύφθηκε από το σύστημα IDA-HIEMS [1].

[1] Ανταλλαγή στοιχείων μεταξύ των δημόσιων διοικήσεων (IDA) και σύστημα ανταλλαγής δεικτών και παρακολούθησης της υγείας (HIEMS)

4. Συνοχή και συμπληρωματικότητα

Η Ευρωπαϊκή Επιτροπή επιδίωξε τη συνοχή και τη συμπληρωματικότητα μεταξύ της πολιτικής για τη δημόσια υγεία και των άλλων κοινοτικών πολιτικών, προγραμμάτων και πρωτοβουλιών μέσω ποικίλων προσπαθειών σε διάφορα λειτουργικά επίπεδα και κυρίως:

* την υλοποίηση του 4ου προγράμματος πλαισίου για την έρευνα, την τεχνολογική ανάπτυξη και επίδειξη (1994-1998) που παρακολουθήθηκε στενά μέσω της διυπηρεσιακής διαβούλευσης σχετικά με τις προσκλήσεις υποβολής προτάσεων και την έγκριση της χρηματοδότησης.

Το 4ο πρόγραμμα πλαίσιο περιλάμβανε ιδίως κεφάλαια για τη δημόσια υγεία και τις μεγάλες ασθένειες. Ωστόσο, ο συντονισμός με το εν λόγω πρόγραμμα εξακολουθούσε να είναι ανεπαρκής λόγω της έλλειψης συνδυασμένης δράσης μεταξύ των δύο προγραμμάτων.

* το πρόγραμμα πλαίσιο της Κοινότητας για τις στατιστικές πληροφορίες.

Η Στατιστική Υπηρεσία της Ευρωπαϊκής Ένωσης συμμετείχε σε όλα τα στάδια της υλοποίησης, π.χ. επιλογή και συνέχεια στα σχέδια, εκπόνηση του ετήσιου προγράμματος εργασίας, συμμετοχή σε όλες τις συναντήσεις. Διατηρήθηκαν στενοί δεσμοί με το έργο των εθνικών στατιστικών υπηρεσιών μέσω του στατιστικού προγράμματος της Κοινότητας και επιτεύχθηκε υψηλό επίπεδο συνδυασμένης δράσης.

* τα σχέδια της Κοινότητας στον τομέα της τηλεματικής ανταλλαγής στοιχείων μεταξύ των δημόσιων διοικήσεων (IDA).

Ο καλός συντονισμός με το πρόγραμμα IDA οδήγησε στο αναπτυξιακό έργο του άξονα Β του προγράμματος το οποίο χρηματοδοτείται ολοκληρωτικά από το πρόγραμμα IDA.

* τα άλλα προγράμματα για τη δημόσια υγεία που περιλαμβάνουν την παρακολούθηση της υγείας.

Για να αποφευχθεί η επικάλυψη με τα άλλα προγράμματα για τη δημόσια υγεία, το πρόγραμμα για την παρακολούθηση της υγείας δεν ασχολήθηκε με ζητήματα που καλύφθηκαν ειδικότερα από άλλα προγράμματα, όπως για παράδειγμα τα προγράμματα για τον καρκίνο, τα ναρκωτικά ή για τις ασθένειες που συνδέονται με τη ρύπανση.

5. Αποτελεσματικότητα και επίτευξη των στόχων

Στην έκθεση της εξωτερικής αξιολόγησης αναφέρεται ότι οι στόχοι, όπως περιγράφονται στην απόφαση 1400/97/EK, καλύπτονται ήδη κατά 60% από τις ενέργειες που έχουν υποστηριχθεί μέχρι σήμερα από το πρόγραμμα. Τα ετήσια προγράμματα εργασίας για το 1998 και το 1999 επέτρεψαν την ανάπτυξη σχεδίων σε τομείς όπου χρειάζεται περισσότερη δράση για την επίτευξη των στόχων. Η διαφάνεια έναντι του Ευρωπαϊκού Κοινοβουλίου εξασφαλίστηκε μέσω της εκ των προτέρων διαβίβασης προς το εν λόγω θεσμικό όργανο των εκθέσεων και των εγγράφων που απευθύνονταν στην επιτροπή του προγράμματος καθώς και του ετήσιου καταλόγου των χρηματοδοτούμενων σχεδίων.

Προκειμένου να εξασφαλιστούν όσο το δυνατόν υψηλότερα πρότυπα για την ποιότητα των επιλεγμένων ενεργειών, η επιτροπή όχι μόνον εξέδωσε ευνοϊκή γνώμη σχετικά με τα ετήσια προγράμματα εργασίας, αλλά κλήθηκε επίσης να γνωμοδοτήσει σχετικά με την προετοιμασία των προσκλήσεων υποβολής προτάσεων, την επιλογή των σχεδίων και την παρακολούθηση της υλοποίησής τους. Την τελική απόφαση έλαβε η Ευρωπαϊκή Επιτροπή όσον αφορά την επιλογή των σχεδίων προς χρηματοδότηση αφού έλαβε υπόψη τις γνώμες αυτές.

6. Παρακολούθηση

Η παρακολούθηση των επιμέρους ενεργειών γίνεται κυρίως μέσω της αδιάλειπτης συνέχειας που δίνουν οι υπηρεσίες της Ευρωπαϊκής Επιτροπής στις συμβατικές υποχρεώσεις των χρηματοδοτούμενων σχεδίων. Εκτός από την ανταλλαγή ηλεκτρονικών μηνυμάτων και τις επί τόπου αποστολές, οργανώνονται συναντήσεις των συντονιστών με όλους τους επικεφαλής των σχεδίων δύο φορές το χρόνο για να εξασφαλιστεί ο σωστός συντονισμός μεταξύ των σχεδίων και να αποφευχθούν όσο το δυνατόν περισσότερο οι επικαλύψεις ευθυνών. Κλήθηκαν να συμμετάσχουν εκπρόσωποι των κρατών μελών καθώς και άλλες υπηρεσίες της Επιτροπής.

7. Προσαρμογές

Για να αυξηθεί η κοινοτική προστιθέμενη αξία και ο αριθμός των συμμετεχόντων χωρών, η Επιτροπή ώθησε τις υποψήφιες χώρες να ενισχύσουν τη δικτύωση με άλλα σχέδια. Προκειμένου να καλυφθούν τομείς κοινοτικού ενδιαφέροντος, οι οποίοι δεν καλύπτονταν έως σήμερα από επιμέρους ενέργειες, η Ευρωπαϊκή Επιτροπή προσάρμοσε τα ετήσια προγράμματα εργασίας σε μια ενδελεχή ανάλυση του ενεργού χαρτοφυλακίου του προγράμματος. Για να εξασφαλιστεί περαιτέρω η επίτευξη των στόχων της απόφασης, πρέπει να προσαρμοστεί η υλοποίηση του προγράμματος για την παρακολούθηση της υγείας, λαμβάνοντας υπόψη τις συστάσεις που απορρέουν από την έκθεση της εξωτερικής αξιολόγησης. Αυτό λαμβάνεται υπόψη κατά τη σύνταξη των προγραμμάτων εργασίας για την περίοδο που ακολουθεί την περίοδο που καλύπτει η παρούσα έκθεση. Επιπλέον, αρκετές από τα σημεία που εντοπίστηκαν από την έκθεση εξωτερικής αξιολόγησης θα εξεταστούν κατά την εφαρμογή του μελλοντικού προγράμματος πλαισίου για τη δημόσια υγεία. Ειδικότερα, το νέο αυτό πρόγραμμα θα προσπαθήσει να αξιοποιήσει τα αποτελέσματα του προγράμματος παρακολούθησης της υγείας με τη χρήση δικτύων που έχουν ήδη αναπτυχθεί και δίνοντας συνέχεια στα αποτελέσματα των σχεδίων που υποστηρίχθηκαν σχετικά με την ανάπτυξη των δεικτών για την υγεία.

8. Αποσπάσματα της έκθεσης των εμπειρογνωμόνων για τα τρία προγράμματα [2]

[2] "Ενδιάμεση αξιολόγηση του προγράμματος για την παρακολούθηση της δημόσιας υγείας", προσφορά SANCO/2000/C0/002

Τέλος, παρακάτω παρατίθενται αποσπάσματα από τα πορίσματα της ομάδας ανεξάρτητων εμπειρογνωμόνων, οι οποίοι βάσει συμβάσεως με την Ευρωπαϊκή Επιτροπή, ανάλυσαν κάθε πρόγραμμα για την παρακολούθηση της υγείας:

* Τα ετήσια προγράμματα εργασίας για το 1998 και το 1999 καλύπτουν πράγματι σχεδόν όλους τους στόχους όπως αναφέρονται στην απόφαση.

* Τα υπάρχοντα δίκτυα των εμπειρογνωμόνων έχουν αναπτυχθεί σε μεγάλο βαθμό σε όλη τη διάρκεια του προγράμματος φέρνοντας κοντά όλα τα κράτη μέλη και τις τρίτες χώρες.

* Οι οργανώσεις και τα δίκτυα που εξαρτώνται από τη χρηματοδότηση τρίτων μερών έχουν αναπτύξει έναν επαγγελματισμό κατά την υποβολή προτάσεων στην Επιτροπή.

* Στα διάφορα ευρωπαϊκά κράτη μέλη διατίθεται πολλή πραγματογνωμοσύνη και πολλοί επαγγελματίες που μπορούν να παρέχουν υποστήριξη για συγκεκριμένα προβλήματα και εργασίες που αφορούν τη δημόσια υγεία και την παρακολούθηση της υγείας.

* Αν και ο αριθμός των δεικτών είναι πολύ υψηλός, η θέσπιση ενός συστήματος για την παρακολούθηση της υγείας στην Κοινότητα εξακολουθεί να είναι ημιτελής. Υπάρχει ανάγκη να περιοριστεί ο αριθμός των δεικτών στη χάραξη πολιτικής για πρακτικούς λόγους .

* Η διάδοση των αποτελεσμάτων ακολουθεί τη συνηθισμένη οδό στην Κοινότητα μέσω της επιστημονικής κοινότητας. Περισσότερες πληροφορίες αναμένεται να δημοσιευθούν στο διαδίκτυο.

* Έχει δοθεί προτεραιτότητα στη συλλογή στοιχείων, ενώ η ανάπτυξη των μεθόδων για την ανάλυση και τη σύγκριση των δεδομένων παραμένει περιορισμένη.

* Ορισμένοι από τους οικείους δικαιούχους χρειάζονται πείρα στη διαχείριση ώστε να αντιμετωπίσουν τις διάφορες διοικητικές και δημοσιονομικές ρυθμίσεις της Ευρωπαϊκής Επιτροπής.

* Η Επιτροπή χρειάζεται επίσης περισσότερο προσωπικό για το συντονισμό του τεράστιου αριθμού σχεδίων στο πλαίσιο του προγράμματος.

Για να βελτιωθεί η εκτέλεση του προγράμματος, οι εξωτερικοί εμπειρογνώμονες συστήνουν να εξεταστούν οι ακόλουθες ενέργειες:

8.1. Σχετικά με την παρακολούθηση της υγείας η Επιτροπή πρέπει:

* να συμφωνήσει για τον ορισμό, τα χαρακτηριστικά και τα όρια ενός συστήματος για την παρακολούθηση της υγείας στην Κοινότητα και θα εκφέρει τη γνώμη της στα άτομα που χαράσσουν πολιτική.

* να καθορίσει τις ανάγκες για ενημέρωση των ατόμων που χαράσσουν πολιτική, τόσο σε εθνικό όσο και σε κοινοτικό επίπεδο.

* να περιορίσει και να προσδιορίσει τους επιθυμητούς στόχους και δείκτες για τη θέσπιση ενός συστήματος για την παρακολούθηση της υγείας.

* Για την υπόλοιπη περίοδο του προγράμματος, πρέπει να ληφθούν δύο μέτρα σχετικά με το στόχο της συγκρισιμότητας: να αποφασιστεί σε πολιτικό επίπεδο μια μικρή και συγκεκριμένη δέσμη δεικτών για τη χάραξη πολιτικής και στη συνέχεια οι πληροφορίες που συλλέγονται να περιλαμβάνουν στοιχεία για την πηγή των στοιχείων, τη συγκρισιμότητα με άλλες σχετικές πληροφορίες και τα μέσα που χρησιμοποιούνται για την απόκτηση των στοιχείων .

8.2. Σχετικά με τη διαδικασία της διοίκησης και της διαχείρισης:

* Βελτίωση της ικανότητας διαχείρισης της Επιτροπής μέσω της αύξησης των αρμοδιοτήτων, της ενίσχυσης της λήψης αποφάσεων και του καθορισμού των στόχων.

* Χρειάζεται συζήτηση για να αποφασιστεί αν η εμπειρογνωμοσύνη που απαιτείται για τον καθορισμό ενός συστήματος για την παρακολούθηση της υγείας από την Ευρωπαϊκή Επιτροπή, πρέπει να οργανωθεί μέσω πρόσκλησης υποβολής προτάσεων, προσφορών ή χωρίς δημόσιο διαγωνισμό .

* Για να υλοποιηθεί ένα πρόγραμμα τέτοιου μεγέθους όσον αφορά το δίκτυο και τα σχετικά ζητήματα, χρειάζεται περισσότερο προσωπικό για την επίτευξη των στόχων των σχεδίων και την παροχή συμβουλών σχετικά με αυτά.

Η Επιτροπή θεωρεί ότι πολλά από αυτές τις παρατηρήσεις είναι δικαιολογημένες. Συνεπώς ανέλαβε δράση, όπως περιγράφεται ειδικότερα στο κεφάλαιο «Προσαρμογές» για να επιφέρει βελτιώσεις τους σχετικούς τομείς. Ωστόσο, είναι σαφές ότι εξακολουθούν να υφίστανται περιορισμοί πόροι και ότι μπορούν να επηρεάσουν σε μεγάλο βαθμό την υλοποίηση του προγράμματος.

9. Χρηματοδοτούμενα σχέδια και προϋπολογισμός

Οι ετήσιοι κατάλογοι των χρηματοδοτούμενων σχεδίων διατίθενται στον ιστοχώρο της Επιτροπής στο Διαδίκτυο από την έναρξη του προγράμματος. Οι κατάλογοι αυτοί περιλαμβάνουν συγκεκριμένα πληροφορίες σχετικά με τους στόχους, τον χορηγούμενο προϋπολογισμό, πληροφορίες σχετικά με τον υπεύθυνο του σχεδίου και τον αριθμό των χωρών που συμμετέχουν σε αυτό. Σύμφωνα με τους κανόνες της επιτροπολογίας, οι πληροφορίες αυτές διαβιβάζονται επίσης στην επιτροπή προγράμματος και στο Κοινοβούλιο.

Όλες οι τελικές εκθέσεις των χρηματοδοτούμενων σχεδίων φορτώνονται στον ειδικό ιστοχώρο CIRCA του προγράμματος (Communication and Information Resource Centre Administrator- Διοικητής Κέντρου Επικοινωνίας και Ενημέρωσης) στο οποίο η πρόσβαση είναι δυνατό με κωδικό που παρέχεται κατόπιν αίτησης. Η Επιτροπή εργάζεται για τη βελτίωση της διάδοσης των αποτελεσμάτων των σχεδίων, ιδιαίτερα σκοπεύει να φορτώσει τα τις εν λόγω τελικές εκθέσεις στον ιστοχώρο της Επιτροπής στο Διαδίκτυο.

Η επισκόπηση του προϋπολογισμού για το πρόγραμμα κατά τα έτη 1997, 1998 και 1999 παρουσιάζει την ακόλουθη εικόνα:

Ο προϋπολογισμός του προγράμματος για την παρακολούθηση της υγείας:

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>